Energeetika- ja keskkonnaminister Andres Sutt

Sotsiaalminister Karmen Joller

Suur-Ameerika 1 27.05.2025

10122 Tallinn

**Ravimitootjate liidu ettepanek asulareovee puhastamise direktiivi (2024/3019) osas**

Ravimitootjate Liit, mis esindab nii geneerilisi kui innovaatilisi ravimitootjaid Eestis, on mures asulareovee puhastamise direktiivi rakendamise mõjude pärast. Palume teie abi ja toetust, et viia läbi asulareovee puhastamise direktiivi (UWWTD, 2024/3019) mõjuhinnang ja peatada direktiivi rakendamine kuni mõjuhinnangu valmimiseni.

2024. aasta novembris vastu võetud asulareovee puhastamise direktiiv tekitab tõsist muret kahes olulises valdkonnas: direktiiv võib hakata põhjustama probleeme ravimite kättesaadavuses ja ravimitootmise konkurentsivõime säilimises. Direktiiviga on pandud vastutus ainult kahele sektorile – inimtervishoius kasutatavate ravimite tootjatele ja kosmeetikatootjatele – mis peavad direktiivi järgi kandma vähemalt 80% kõigi mikrosaasteainete eemaldamise kuludest Euroopa ja Eesti reoveest.

Ravimitootjate hinnangul on direktiiv vastuolus Euroopa Liidu peamiste aluspõhimõttega, milleks on „saastaja maksab“ põhimõte, kohustuse ebaproportsionaalsuse ja diskrimineerimisvastasuse põhimõtted.

Euroopa Komisjoni teostatavusuuringus ei selgitata piisavalt, kuidas jõuti järeldusele, et inimtervishoius kasutatavad ravimid ja kosmeetikatooted moodustavad 92% saastest. Selliseks väiteks puudub teaduspõhine tõendusmaterjal.

Samuti ei ole esitatud metoodikat selle kohta, miks muud mikrosaaste põhjustajad on välja jäetud. Vastavalt teabevabaduse taotluse vastusele ja Euroopa Komisjoni andmekogumite hindamisele teame, et 92% veereostuse omistamine vaid kahele sektorile põhineb vigastel tõendusmaterjalidel ja ebausaldusväärsetel andmetel.

Märtsis 2025 algatas Poola UWWTD vastu kohtumenetluse, taotledes samadel õiguslikel alustel artikli 9 ja lisa nr III tühistamist.

Vastuolude kõrvaldamiseks ja direktiivi rakendamise lihtsustamiseks teeme ettepanekud:

* kutsuda Euroopa Komisjoni läbi viima mõjuhinnangut, kasutades selleks Euroopa Liidu toimimise lepingu artiklit 241;
* peatada direktiivi rakendamine kuni mõjuhindamise läbiviimiseni;
* vaadata üle Eesti avaldus COMPETi nõukogus 12. märtsil, lisades selle Omnibuss paketti et:
* laiendada reguleerimisala ka teistele sektoritele, mis mõjutavad veereostust;
* täpsustada ained, mis kuuluvad reguleerimisalasse, kasutades tõenduspõhist metoodikat;
* piirata ravimisektori rahalist panust.

Ravimitootjad mõistavad vette sattuvate mikrosaasteainete mõju keskkonnale ja toetavad direktiivi eesmärki nende mõju vähendamiseks. Ravimitööstus tegutseb veereostuse vähendamiseks igapäevaselt: tootjad täidavad rangeid keskkonnaalaseid nõudeid tootmisjäätmete töötlemise osas.

Ravimitootjad on veendunud, et praegusel kujul vastu võetud direktiiv pidurdab biotehnoloogia alaseid investeeringuid Euroopas, samas jättes tähelepanuta kõikide saastavate sektorite stimuleerimise keskkonnahoidlikuma tootearenduse suunas.

Meie hinnangul on õiglane, tasakaalustatud ja prognoositav raamistik oluline selleks, et tagada regulatiivne selgus ja ettevõtluskeskkond, mis tugevdab innovatsiooni ja jätkusuutlikkust Euroopa majanduses.

Palume leida võimalust kohtumiseks, et läbi arutada direktiivi rakendamisega tekkida võivad probleemid ja riskid.

Lugupidamisega,

Riho Tapfer

Ravimitootjate liidu juhataja